Ուշագրավ է SU-24M-ի միջադեպից հետո Մևլյութ Չավուշօղլուի կողմից Սերգեյ Լավրովի հետ զրույցում հարավկորեական Boeing 747 ուղևորատար օդանավի միջադեպի մասին հիշեցնելը, որը Սախալինում խոցվել էր 1983թ. սեպտեմբերին. 32 տարի առաջ Նյու Յորք-Անկորիջ-Սեուլ ուղղությամբ թռչող քաղաքացիական օդանավը, անհայտ պատճառներով շեղվելով իր ուղղությունից, մուտք էր գործել ԽՍՀՄ-ի օդային տարածք և Սախալինի երկնքում խոցվել SU-15 կործանիչի կողմից, ինչի հետևանքով զոհվել էր 269 մարդ։ Լավրովն իր հերթին Չավուշօղլուին հիշեցրել էր Էգեյան ծովում Հունաստանի օդային տարածքում թուրքական ավիացիայի գործունեության մասին[148]։ Թուրքական մամուլն իր հերթին հիշեցրեց 1976թ. օգոստոսի 24-ին ԽՍՀՄ-ի կողմից հրթիռային հարվածով առանց զգուշացման Թուրքիայի ՌՕՈՒ-ին պատկանող RF-5A հետախուզական ինքնաթիռ կործանելու մասին, որն ընկել էր Իգդիրից 7 կմ հարավ[149]։